༄། ། བླ་མ་དམ་པའི་མཛད་སྤྱོད་ལ་དག་སྣང་ཁོ་ན་སྦྱོང་དགོས་པར་གདམས་པ། །  ཡང་འདི་སྐད་དུ་གསུངས་ཏེ་མི་འབྲིང་ཅིག་ལ་ཤ་གཟུག་ཅིག་དང་ཆང་བུམ་གང་བྱིན་ནས་ངའི་བློ་ཁྱོད་ལ་གཏད་དོ་བྱས་ནས་ཁོས་སྐྱིད་སྡུག་གི་སྡུག་བསྔལ་མཉམ་དུ་སྤྱོད་པ་ལ། སྐྱེ་བ་ཐམས་ཅད་ཀྱི་ཕན་བདེའི་བླ་མ་ལ་བློ་གཏད་པ་ལ་བླ་མས་ཀྱང་ལུས་སྲོག་ལ་མི་བལྟ་བར་དེའི་ཕན་བདེ་བསྒྲུབ་དགོས་ཏེ། བརྩེ་བའི་བདག་ཉིད་སྐྱོང་ངལ་སྤངས་ལ་བསྟེན། ། ཞེས་པས་བླ་མ་དེ་སེམས་ཅན་གྱི་དོན་ལ་ཡིད་མི་སྐྱོ་བ་ཞིག་དགོས་གསུངས། སློབ་མ་ཁྱེད་རྣམས་ཀྱིས་བླ་མ་མི་དང་མི་འགྲོགས་པ་གལ་ཆེ་སྟེ་བླ་མ་མིར་འགྲོ་དོགས་ཡོད་དོ། ། དང་པོར་བླ་མ་ལ་བསྟོད་པ་དང་ཕྱེ་གཏོར་བྱ། དེ་ནས་ཁད་ཀྱིས་དེ་ལྟར་དུ་འགྲོ་བ་ཡིན་ཏེ། སངས་རྒྱས་ལ་ཡང་བསྟོད་པས་བསོད་ནམས་ཐོབ་པར་འདུག་པ། སྨད་པས་དགེ་སྦྱོར་རྒྱུན་ཆད་ཅན་བྱས་པས་མནར་མེད་དུ་ལྟུང་བར་གདའ་བས། བླ་མ་སྐུ་གསུམ་ཡེ་ཤེས་ལྔ་མཁྱེན་པ་གཉིས་མངོན་པར་ཤེས་པ་དྲུག་ཡོད་པ་ཡིན་ཞེས་པས་དེ་ལྟར་རང་དུ་འགྲོ་བ་ཡིན། བླ་མ་འདོད་ཆགས་ཆེ་བ་ནོར་སུས་འབུལ་བ་ལ་དགའ། ཞེ་སྡང་ཆེ་སྟེ་བྱ་བ་ཉེས་པ་བག་ཙམ་ལ་ཆེར་ང་འགྲོ་འབྲིང་དུ་ཁྱོད་སོང་ཟེར། གཏི་མུག་ཆེ་སྟེ་བཟང་ངན་ངོ་མི་ཤེས་སྙམ་པས་མི་འོང་གསུངས། དེ་བཞིན་དུ་བྱད་ལེགས་པ་དང་རིགས་བཟང་བ་དག་ལ་བརྩི་ཞེས་པ་དང་། ཡང་བླ་མ་རིན་པོ་ཆེ་ལ་དབྱེ་བ་གཅིག་ན་རེ་ཕོ་ཚོད་མེད་པ་ཞིག་འདུགཉི་མ་ཕྱི་འཕྲེད་ཧཱུྃ་འབུམ་ཚོ་གཅིག་ཤེས་རབ་སྙིང་པོ་ཚར་བདུན་ཐོན་ལ་ཆོས་ལ་སྤྱོན་ཟེར། དེ་ཨོཾ་ཨཱཿཧཱུྃ་གིས་ཕྱིར་ལྡོག་པས་རྩིས་པར་ཉི་མ་ཕྱེད་དང་བཞི་ནས་ཐོན། དེ་ཙམ་ཉི་མ་གཅིག་དང་སུམ་ཆ་གཅིག་ཧཱུྃ་ལ་དགོས་པར་འདུག་གོ། དེ་བླ་མ་རིན་པོ་ཆེས་ཐོན་ནས་ཤོག་བྱས་པས་ཐོན་པར་འགྲོ་བ་ཞིག་འགྲོ་བའང་སུས་ཀྱང་མི་ཤེས་ཏེ་གསུངས། བི་ཀ་མ་ལ་ཤཱི་ལའི་དགེ་ཚུལ་ཞིག་ལྷོ་ཕྱོགས་བེ་ཏའི་ཚལ་ན་ཕོ་སྐྱེས་ཐམས་ཅད་དཔའ་བོ། མོ་སྐྱེས་མཁའ་འགྲོ་ཡོད་ཟེར་བས་བལྟར་འགྲོ་ཟེར་ནས་ཕྱིན་པ་ལ། དེ་ན་ཁྱིམ་བཙུན་ཕོ་མོ་ཞིང་རྨོས་པ་འབའ་ཞིག་འདུགཕྱིར་འགྲོན་ཁང་དུ་ཕྱིན་པ་ལ་ཚོང་པ་རྣམས་ན་རེ་ཡུལ་འདི་ན་ཁེ་འདི་ཡོད་ཞེས་སྨྲ་བ་ལ་ཟེར་ཚད་མི་བདེན་ན་ཞེས་སྔར་གྱི་སྨོས་པ་དང་། རྣལ་འབྱོར་པ་ཞིག་ན་རེ་ཁྱོད་རང་སྣང་བ་མ་དག་པ་ཡིན། དེ་མིན་པར་ཁྱོད་ཀྱིས་མི་ཤེས་རྣལ་འབྱོར་པ་ནང་གིས་ནང་མཐོང་བ་ཡིན་ཟེར། ཁྱོད་རྣལ་འབྱོར་པ་ཡིན་ནམ་ཡིན་སྲིད་འོ་ན་ངའི་ཀ་པ་ལ་ན་འདུགརྒྱལ་བ་བློ་གྲོས་ཀྱི་མདོ་ཞིག་གསེར་ཞོ་ཞིག་སྤུ་གྲི་ཞིག་འདུག་ཟེར་བས་སྐྱེས་སོ། ། བླ་མ་རིན་པོ་ཆེ་པས་ཡང་ཡང་གསུངས་གསུངས། དེས་ན་བླ་མ་མིར་སོང་ཙམ་ན་གར་ཕྱིན་ཀྱང་བླ་མ་མི་དང་འཕྲད་པ་ཡིན། ཁྱེད་གར་སོང་ཡང་ཕྱི་མིར་མ་སོང་བ་གྱིས་ཤིགབླ་མ་དང་གྲོགས་པོ་ལ་ཕྱི་མིར་བྱས་ཙམ་ན་གར་ཕྱིན་ཀྱང་མིར་འོང་བ་ཡིན་ཏེ། ཁྱེད་དང་ང་ཞེས་པའི་ལག་རྗེས་ཡིན་པས་གར་ཕྱིན་པའི་གནས་པོ་དང་ཡོན་བདག་ལ་ཐ་མ་རྟ་བངས་འཕྱག་པ་ཡན་ཆད་ཁྲུགས་ཏེ་བསྲེས་གསུངས། བླ་མའི་མོས་གུས་ཀྱང་ལུས་ངག་ཡིད་གསུམ་བླ་མའི་སྐུ་གསུང་ཐུགས་ལ་བསྲེ་བ་ལས་མེད་གསུངས། དེས་ན་ཁྱེད་ལ་ཆོས་གཉིས་པོ་གདམས་པ་བླ་མ་མི་དང་མི་འགྲོགས་རང་ཕྱི་མིར་མི་བྱ་བ་ཡིན་ནོ་གསུངས། རང་ལ་ཡང་རང་གིས་ཕྱེ་གཏོར་ཏེ་ཇོ་བོ་ཐུགས་རྗེ་ཆེན་པོ་ང་རང་ཡིན་སྙམ་ནས་དེ་ལྟར་ཡང་ཡང་མོས་པས་དེ་ལྟར་འགྱུར་བ་ལ་ཚེགས་མེད་དེ། དང་པོ་མི་འཚམ་པ་དེ་རང་བསྒོམ་པ་ཡིན། དེ་བཞིན་དུ་དགྲ་ལ་བྱམས་པ་སྙིང་རྗེ་ལ་སོགས་པ་ཡོང་ངོ་། ། དེ་ནས་མི་ཆོས་ལྷ་ཆོས་ཀྱང་གཅིག་པ་ཡིན་ཏེ་ལེགས་པར་བྱས་པས་ཡུལ་མི་རྒྱལ་ཁམས་སུ་གྲགས་ནས་བདེ་བ་ཐོབ། ལྷ་ཆོས་ཀྱང་ཁྱེད་ཀྱིས་ང་ལ་ཡོན་ཏན་མང་པོ་བཤད། སྒོམ་སྦ་བ་ལ་ཡང་སྔགས་བྱ་བ་ལ་སོགས་པ་བརྗོད། དེ་ལྟར་ཡིན་པས་ངེད་ཀྱང་སྒོམ་ཅི་འོང་བྱ་དགོས། སྙིང་རྗེ་ཆེ། ཆགས་པ་མེད། སྐྱོ་སྤང་བྱས་པས་ལྷོ་མོན་ཁ། བྱང་ཚྭ་ཁ། རྒྱ་གར་རྒྱ་ནག་ཐམས་ཅད་ཀྱི་བསྙེན་བཀུར་རང་ལ་འོང་བར་གདའ་བ། དེ་ཐབས་མཁས་པ་ཡིན་ཏེ་བྱང་ཆུབ་སེམས་དཔའི་ཐབས་མཁས་པའམ་སངས་རྒྱས་ཀྱི་ཕྲིན་ལས་ཀྱང་དེ་འདྲ་བ་ཞིག་ཡིན་གསུངས། འོད་ཟེར་གཅིག་གིས་ཧོག་ཙེར་བསྐུལ་བ་ནི་མ་ཡིན་གསུངས་ཏེ། འབུམ་གྱི་གླེང་གཞི་ལེའུར་གཟིགས་དང་། ཡང་རྣལ་འབྱོར་པས་དང་པོ་རི་ལ་འོང་མ་ཐག་ཟླ་ཕྱེད་ཞག་ཉི་ཤུའི་བར་དུ་ཏིང་ངེ་འཛིན་སྔར་ཡོད་པ་དེ་ཡང་ཤོར། ཤེས་པ་ཉོག་ནས་ལྡབ་ལྡོབ་ཏུ་འགྲོ་སྟེ། དེ་ནས་རི་དྭགས་ཕྲུ་གུ་ལྟར་སིང་གིས་འགྲོ་གསུངས། ཡང་རྟ་འཆག་ཏུ་དགེ་འདུན་ཐམས་ཅད་སྤྱོན་ཅིག་གསུངས་ནས། ངས་ཁ་སང་དེ་རིང་ཁྲིད་མང་པོ་ཞིག་གྲུབ་པ་ལ་སྒོམ་ཤེས་པ་མང་པོ་ཞིག་འདུག་པས་དེ་རིང་ཆོས་ཤིན་ཏུ་ཟབ་པ་ཞིག་སྟོན་པས། ཡི་གེ་བརྒྱ་པ་མ་བཏབ་པ་ཚོ་ཕྱག་རྒྱ་ཆེན་པོ་བཏབ་ཀྱང་གཞུད་ཅིག་ཁྱེད་ལ་མི་ཕན་པར་ངེད་ལ་གནོད་པ་འདུག་གསུངས། སྔོན་ང་ལ་ཤིན་ཏུ་དད་པ་ཆེ་བས་ཆོས་ཞིག་བྱེད་དགོས་པར་འདུག་སྙམ་པ་ལ་སངས་རྒྱས་ནི་སྔོན་སངས་རྒྱས་པ་དེར་སོང་། ཆོས་ནི་དེས་གསུངས་པའི་སྡེ་སྣོད་གསུམ་དུ་སོང་། དགེ་འདུན་སྡེ་གཉིས་ནི་མཆོག་གི་ཟུང་དང་བཟང་པོའི་ཟུང་ཤཱ་རིའི་བུ་དང་མོའུ་འགལ་གྱི་བུ་ལ་སོགས་པ་དང་། འཇམ་དབྱངས་དང་མ་ཕམ་ལ་སོགས་པ་ཡིན་པས་དེ་རྣམས་ཕ་གིར་ལུས་པས་ད་ངེད་ཅུག་བྱ་སྙམ་པ་ལ། ཆོས་ཀྱི་རྒྱལ་པོ་དཔལ་ལྡན་ཕག་མོ་གྲུ་པ་དེ་དཀོན་མཆོག་གསུམ་ལ་བྱེད་པར་འདུག་པས། སྣང་སྲིད་འཁོར་འདས་ཀྱི་ཆོས་ཐམས་ཅད་སེམས་སུ་འདུས་ཏེ་སེམས་ལ་རྟོག་མི་རྟོག་གཉིས་སུ་བྱུང་། རྟོག་པས་བསྡུས་པ་ཐམས་ཅད་འཁོར་བ་ཡིན་པ་ལ། མི་རྟོག་པས་བསྡུས་པ་ཐམས་ཅད་མྱ་ངན་ལས་འདས་པ་ཡིན་པས་མི་རྟོག་པ་དེ་སྒོམ་པ་ཡིན་ཏེ་ངོ་སྤྲོད་པ་ཡིན་པས། ད་རེས་ལུང་མི་དྲང་གསུངས། དེ་ལ་བླ་མས་ལྐོག་ཏུ་བསྟན་པའི་ལུས་ཀྱི་འཁྲུལ་འཁོར་བྱང་ཆུབ་ཀྱི་སེམས་ཡི་དམ་གྱི་ལྷ་དང་བླ་མ་བསྒོམ་པ་དང་། དངོས་གཞིའི་ཚིག་གཉིས་པོ་དེ་བླ་མ་རིན་པོ་ཆེ་ཡང་ཚོགས་སུ་མི་གསུངས་པར་འདུགངེད་ཀྱིས་ཀྱང་ཁར་མི་ཐོན་པར་འདུག་གསུངས། དེ་ལ་ཐུགས་རྗེ་ཆེན་པོ་བསྒོམ་པ་འདི་རིམ་གྱིས་པ་ཡིན་ལ། ཕྱག་རྒྱ་ཆེན་པོ་སྒོམ་པ་ཅིག་ཅར་བ་ཡིན་ཏེ། ལ་ལས་ཟླ་བ་གསུམ་གསུམ་ཙམ་དུ་བསྡད་ནས་དགེ་སྦྱོར་འཇུག་འདུག་བྱས་ཙམ་ན། ཡི་དམ་གྱི་ལྷ་དེ་གསལ་རབ་འདུག་ཟེར་ནས་བྱུང་སྟེ། ཡི་དམ་གྱི་ལྷ་དེ་ཕྱག་རྒྱ་ཆེན་པོ་མ་ཡིན་གསུངས། དེས་ན་ཕྱག་རྒྱ་ཆེན་པོ་བསྒོམ། སྤྲོས་པ་བཅད་ལ་བྱང་ཆུབ་ཀྱི་སེམས་ཡི་དམ་གྱི་ལྷ་གསུམ་ཐོ་རངས་ཀྱི་ཐུན་ལ་དང་པོར་བསྒོམ། དེ་ནས་ཉིན་ཕྲིལ་ལེར་ཕྱག་རྒྱ་ཆེན་པོ་བསྒོམ་ལ། སྲོད་ལ་དགེ་བའི་རྩ་བར་བསྔོའོ། ། དེ་ནས་ཡང་གསུམ་པོ་བསྒོམ་ལ་ཐོ་རངས་བསྔོ་བ་བྱ་སྟེ། བླ་མའི་མོས་གུས་ཀྱང་མི་བསྒོམ་གསུངས། ང་བརྩོན་འགྲུས་ཆེ་བས་ཐུན་བཅད་ནས་སྦྱོར་བ་རེ་དང་རྗེས་ལྡང་བའི་དུས་སུ་བསྔོ་བ་རེ་བྱས་གསུངས། ད་ངེད་རང་ཟླ་བ་རེ་ལ་སྦྱོར་བའི་ཆོས་གསུམ་པོ་ལ་ལན་རེ་བསྒོམ་པ་ཞིག་བྱའམ། དེ་ཡིན་ན་ལོ་གཅིག་ལ་བསྔོ་བ་སེམས་བསྐྱེད་ལན་བཅུ་གཉིས་ཡིན་གསུངས། དེས་ན་སེམས་མི་རྟོག་པ་སྐྱེ་བ་མེད་པ་དེ་རྟོགས་ན་སངས་རྒྱས་ཡིན་ཏེ། དེས་ན་འཇིག་རྟེན་གྱི་ཁམས་ནི་གང་ནས་ཀྱང་སངས་རྒྱས་མི་རྙེད་དེ། སེམས་ཉིད་རྫོགས་པའི་སངས་རྒྱས་ཉིད། ། སངས་རྒྱས་གཞན་ནས་བཙལ་དུ་མེད། ། ཅེས་པ་དང་། སེམས་རྟོགས་ན་ཡེ་ཤེས་ཡིན་པས། སངས་རྒྱས་གཞན་དུ་མ་འཚོལ་ཞིག་བྱ་བ་དང་། བླ་མ་རིན་པོ་ཆེའི་ཞལ་ནས་ཀྱང་། རང་ལས་སྐྱེས་པའི་རྣམ་རྟོག་འདི། ། དོན་དམ་ཡིན་པས་བཙིར་གྱིས་བཟུང་། ། རྟག་པའི་བག་ཆགས་སྣང་གྲགས་འདི། ། ཆོས་སྐུ་ཡིན་པས་བཙིར་གྱིས་བཟུང་། ། ཞེས་པ་དང་། ཆོས་ཞི་བ་དོན་དམ་པ་དེ་ལ་ཟེར་ཏེ། ཞི་བ་འདོད་ཆགས་དང་བྲལ་བ་རྣམས་ཀྱི་མཆོགཅེས་པ་དང་། ཞི་བ་ཆགས་བྲལ་ལྷ་དང་མི་ཡིས་མཆོད་འོས་པ། ། ཞེས་རྟོགས་པའི་ཆོས་དགེ་འདུན་དེའི་རྗེས་སུ་སྐྱོང་བ་ལ་ཟེར་ཏེ། སའི་སྙིང་པོ་འཁོར་ལོ་བཅུ་པ་ནས། དགེ་སློང་བྱ་བ་ཁྱིམ་པ་ཡིན་ཀྱང་རྒྱུན་དུ་བཞུགས་པའི་འབྲས་བུ་བཞི་ལ་སོགས་པ་ཉེ་བར་ཞི་བ་ལ་བྱས་ནས་འདུགདཔལ་ཆེན་པོ་མི་མཉེས་སམ་ཆ་མེད་དེ། ཤཱནྟ་དེ་བས་བསྟན་རྩ་དགེ་སློང་ཉིད་ཡིན་ན། ། དགེ་སློང་ཉིད་ཀྱང་དཀའ་བར་གནས། ། སེམས་ནི་དམིགས་དང་བཅས་རྣམས་ཀྱིས། ། མྱ་ངན་འདས་པའང་དཀའ་བར་གནས། ། ཞེས་པས་དེས་ན་དཀོན་མཆོག་གསུམ་རང་ལ་ཡོད་པ་ཡིན་ཏེ། མ་ཕམ་པས་སངས་རྒྱས་ནི་མིག་གིས་བལྟར་མེད། ཆོས་རྣ་བས་ཉན་དུ་མེད། དགེ་འདུན་བསྙེན་བཀུར་དུ་མེད། ། ཅེས་པ་དང་། ཡང་ཐུབ་པ་ཆོས་ཀྱི་སྐུ་ཅན་ཕྱིར། ། ཚོགས་ཀྱང་དེ་ཡི་མཐར་ཐུག་ཡིན། ། ཞེས་པ་དང་། ཡང་དེ་ལྟར་རྟོགས་པ་དེ་ལ་བླ་མ་ཡང་དེ་རང་ཡིན་ཏེ། བླ་མ་རིན་པོ་ཆེའི་ཞལ་ནས་ཀྱང་། དབང་གི་རྒྱལ་པོ་དགོས་འདོད་ཀུན་འབྱུང་ནམ་མཁའི་མཛོད། ། ཅེས་པ་ནས། སྐྱེས་ཆེན་བླ་མ་དམ་པ་རྣམས་ལ་འདུད། ། ཅེས་པས། སེམས་རྟོགས་པ་ལ་བླ་མར་མཛད་པ་དང་། ཐུགས་རྗེ་ཆེན་པོས་ཀྱང་། ཆོས་ཉིད་ཐུགས་ཆུད་ཐུགས་ཀར་ཐལ་མོ་སྦྱར། ། ཞེས་པས། ཁོང་རང་གི་ཆོས་ཉིད་རྟོགས་པའི་ཐུགས་དེ་ལ་ཕྱག་འཚལ་བ་དང་། རྗེ་རས་ཆུང་པས་ཀྱང་། མཐོ་ལ་གཉན་གྱི་དཀོན་མཆོག་གསུམ། ། བཀུར་མེད་རིག་པའི་ངང་དུ་རྫོགས། ། ཞེས་པ་དང་། དེས་ན་ལྷ་བཤོས་དང་མར་མེ་དང་མཆོད་པ་ཐམས་ཅད་ཀྱང་རང་གི་ཁ་ལ་བྱས་ནས། སྒྲུབ་པ་བྱས་ན་དུས་གསུམ་གྱི་སངས་རྒྱས་ཐམས་ཅད་མཆོད་པར་འགྲོ་སྟེ། བཀའ་ལུང་གཞི་འདུལ་བ་གཏན་ལ་དབབ་པ་ཉེ་བར་འཁོར་གྱིས་ཞུས་པ་ལས། སྟོང་གསུམ་གྱི་སྟོང་ཆེན་པོ་འདི་ལྷ་རྫས་རིན་པོ་ཆེ་དང་འབྲུ་དང་སྨན་གྱི་རྣམ་པས་བཀང་ནས་སངས་རྒྱས་དང་བྱང་ཆུབ་སེམས་དཔའ་རྣམས་ལ་ཕུལ་ན་བསོད་ནམས་ཆེའམ། ཚད་མ་མཆིས་སོ། ། དེ་བས་ཀྱང་ཆོས་ཚིག་བཞི་པ་ཞིག་སྙན་པ་བསོད་ནམས་ཆེ། དེ་བས་ཀྱང་དེའི་དོན་བསམ་པ་བསོད་ནམས་ཆེ་བར་གསུངས་ཏེ། སྦྱིན་པ་དེ་ཙམ་ཞིག་ཀྱང་རྒྱུའི་རྒྱུར་འགྲོ་སྟེ་རྣམ་པར་གྲོལ་བ་ཐོབ་པར་གསུངས། དེ་ལ་དགོངས་ནས་རྗེ་བྲམ་ཟེ་ཆེན་པོས་ཀྱང་། མར་མེ་ཅི་དགོས་ལྷ་བཤོས་ཅི་དགོས་པ། ། ངེས་པར་རྟོགས་ན་ཐམས་ཅད་དེ་ཉིད་དེ། ། རྟོགས་པར་གྱུར་ན་བཅིངས་དང་གྲོལ་བ་མེད། ། ཅེས་པ་དང་། ཆོས་ཉན་པ་རྣམས་ཀྱང་མཎྜལ་དང་མཆོད་པས་མི་ཆོགཀ་པ་ལི་ལ་སྔས་དང་སྟན་རང་བྱེད་དགོས་ཏེ། དེ་ལྟར་བྱས་པས་ཆོས་ཁོང་དུ་ཆུད་ནས་འོང་བས་དེ་མཆོད་པ་ཡིན། ངེད་བརྒྱ་ལན་རེ་ལ་ཆོས་ལན་རེ་བལྟ་བ་དེ་ལ་ཕྱག་དར་བྱུག་པ་དུ་རུ་ཀ་བསྲེགས་དེ་གུས་པ་ཆེ་བ་མིན་གསུངས། ལོ་གཅིག་ལ་ལན་བཅུ་གཉིས་ཡིན་མོད་གསུངས། ཞང་ཡེ་བོད་ན་མཁས་བཙུན་མངའ་ཐང་ཆེ་བ་ལ་ལྷ་འབྲི་ཟེར་ལྷ་ཁར་མི་འདེབས་པ། དགེ་འདུན་དཀོན་མཆོག་ལ་གསུམ་ག་ཚང་བ་བསྡུ་བའི་དངོས་པོ་བཞི་པོ་འདི་ཁོ་ན་ཡིན་པ་ལ་གསུངས། དེས་ན་དབུ་མ་དང་མཐུན་པ་ཕྱག་རྒྱ་ཆེན་པོ་ཤེས་ཟེར་བས་ལུས་ཀྱི་འཁྲུལ་འཁོར་དབུ་མ་བྱ། བསམ་གཏན་གྱི་ཡན་ལག་ལྔ་ལ་རྐང་པ་གཡས་པས་གཡོན་པ་ལ་འཁྱུད་པས་བདེ་བ་ཡིན་གསུངས་འདུགསྒལ་པ་ལ་གསུས་པ་བཅར་བ་དྲང་པོར་བསྲང་། སྐེ་དགྱེ་དགུ་རན་པར་བྱ། མྀག་མི་བཙུམ་དེ་ལ་གཟུགས་བརྙན་མང་པོ་ཞིག་འོང་བས་ཕྱེད་ཙུམ་རང་བབས་སུ་བཞག་ལ། གཉའ་ཤིང་གང་ཙམ་ན་གནད་གཅིག་ཡོད་པ་ཡིན་ཏེ་དེར་བཞགགཉའ་ཤིང་མ་གོ་ན་རྨོས་དོར་གྱི་གཉའ་ཤིང་ཡིན་གསུངས། ཐོས་བསམ་པ་ཀུན་གླང་པོ་ཆེའི་གཉའ་ཤིང་ཡིན་ནོ་བྱ་བ་ཡོད་དེ། དེ་མི་དགོས་པས། གཉའ་ཤིང་གང་ཙམ་བལྟ་ཞིང་ཞེས་པ་དང་། ཡང་སྐུ་དྲང་པོར་བསྲང་ནས་དགོངས་པ་མངོན་དུ་བཞག་ལ་ཞེས་པའི་དོན་ཡིན་གསུངས། འདུལ་བ་ནས་ཤིན་ཏུ་གདམས་པ་ལ་སོགས་པ་ལྔ་བྱ་བ་དང་། ངག་དབུ་མ་ཡིན་ཏེ། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། ཞེས་པ་དང་ཡང་མི་བརྗོད་དེ་བཟླས་པ་དང་བསྟོད་པ་མི་བྱ་གསུངས། ཡིད་དབུ་མ་ཡིན་ཏེ་ཅི་ཡང་མི་བསམ་པ་ཡིན་ཏེ། འདུ་མི་བྱེད་པ་ཡིན། འབུམ་ལས་ཀྱང་། གཟུགས་མི་བྱེད། རྣམ་པར་མི་བྱེད། མངོན་པར་འདུ་མི་བྱེད་ཞེས་པ་དང་། ཡང་སྡུད་པ་ལས། བྱང་ཆུབ་སེམས་དཔའ་གང་ལ་ཡང་མི་བརྩོན་དེ་ནི་བརྩོན། ། ཞེས་པ་དང་། འབུམ་ལས་གཟུགས་བརྩོན་ཞེས་བྱ་བའམ་མི་བརྩོན་ཞེས་བྱ་བར་མི་རྟོག་པ་སྟེ། དེ་ལྟར་འཁྲུལ་འཁོར་རྣམ་པ་གསུམ་པ་བྱ་བ་ཤེས་རབ་ཆེ་བས་བར་དེར་བསྟན་པ་ཡིན་ཏེ་བླ་མ་ལས་ཐོས་གསུངས། དེ་ལྟར་ཞི་གནས་དེ་བསྐྱངས་ཏེ། ཞི་གནས་རབ་ཏུ་ལྡན་པ་ལྷག་མཐོང་གིས། ། ཉོན་མོངས་རྣམ་པར་འཇོམས་པ་ཞེས་པས། འདུ་བྱེད་འདི་ཅུག་ཡིན་སྙམ་ན་འདི་གོ་བ་ཞིག་དགོས་པ་ཡིན་ཏེ། འདི་གོ་ན་འཁོར་འདས་མཉམ་པ་ཉིད་དུ་འགྲོ་བ་ཡིན་ཏེ། མི་རྟོག་པ་མྱ་ངན་འདས་པ་དེ་དང་། རྟོག་པ་འཁོར་བ་གཉིས་གཅིག་ཏུ་གྱུར་པ་དེ་ལ་སྲིད་ཞི་མཉམ་པ་ཉིད་དུ་སོང་བའི་སྒོམ་ཆེན་ཞིག་ཡོད། དེ་ལ་སྒོམ་རོ་གཅིག་སྐྱེས་པ་ཟེར་བ་ཡིན་གསུངས། ང་ལ་དགེ་སྦྱོར་ཞིག་འདུག་པ་ལ་འདི་འདྲ་མི་འདུག་སྙམ་ན། བླ་མ་དེ་ལྟར་ཡོད་པ་ཞིག་ལ་གསོལ་བ་རི་ཁྲོད་དུ་སྤྲོས་པ་ཆོད་ལ་ཐོབ་དང་། ལོ་བཅུ་གཉིས་ཚུན་ཆད་ལ་མ་བྱུང་ན་ངས་གཏའ་མར་སྤྱན་བཞག་གི་གསུངས། དེ་ལྟར་མི་བྱེད་ན་ང་གཏའ་མར་ཅི་འཇོག་གསུངས། དེ་ཡང་རིམ་གྱིས་པ་ཐུགས་རྗེ་ཆེན་པོ་བསྒོམ་དུས་སུ་ཡང་དེ་ལྟར་བྱས་ན་མི་མཆི་སྟེ། བྱམས་པ་སྙིང་རྗེ་བྱང་ཆུབ་ཀྱི་སེམས་ལས་སྐྱེས་པའི་ཐུགས་རྗེ་ཆེན་པོའི་སྐུ་མདོག་དཀར་ལ་འོད་འཕྲོ་བ། ངག་གིས་ཡི་གེ་དྲུག་པའི་འོ་དོད་འབོད་པ་ལ་ཡིད་གདུང་བ་དང་བཅས་ནས་གསོལ་བ་འདེབས་པ་ཡིན། སྤྱན་ཆབ་དང་བཅས་པས་སློབ་དཔོན་སྟབས་ཁ་པ་ཀུན་ཀྱང་མཛད་པར་འདུག་གསུངས། ངའི་སློབ་མ་གཅིག་གིས་བལ་པོར་ཇོ་བོ་འབུ་གོང་ལ་རྒྱང་འདྲེས་བྱེད་ཅིང་ནོར་རྣམས་ཕུལ་ནས་གསོལ་བ་བཏབ་པ་ལ། སྡིག་པ་ཐམས་ཅད་ཀྱང་དག་ནས་ངུ་ཡིན་ཁྱིམ་དུ་ཕྱིན་པ་ཡང་མི་ཆང་འཐུང་བའི་གསེབ་ཏུ་གསོལ་བའི་འོ་དོད་བོས་པས་མི་རེང་དཀར་པོ་ཞིག་སྔས་སུ་བྱུང་ནས་ཁྱིམ་ཐམས་ཅད་འོད་ཀྱིས་གང་བས་འདྲེ་བྱུང་སྙམ་ནས། འདྲེ་བྱུང་རོགས་གྱིས་ཞེས་འདྲེ་རྫོགས་བྱས་པས། ཡང་ངུ་ཞིང་བོས་པས་ཕྱི་སྒོ་ན་འདུག་པ་ཅི་ཡིན་ཞེས་ང་ལ་འདྲིར་བྱུང་སྟེ། དེ་ལྟར་ལུས་ངག་ཡིད་གསུམ་རྩོལ་བ་དགོས་པ་ཡིན་གསུངས། འདི་ལ་དགོངས་ནས། ཀྱཻ་རྡོ་རྗེ་ལས། ཅིག་ཅར་བ་ཡི་སྨན་ཆེན་དེ། ། རིམ་གྱིས་པ་ཡི་དུག་ཏུ་འགྱུར། ། རིམ་གྱིས་པ་ཡི་སྨན་ཆེན་དེ། ། ཅིག་ཅར་བ་ཡི་དུག་ཏུ་འགྱུར། ། ཞེས་ལུང་གསུངས་པ་ཡིན་གསུངས། ཡང་སྒོམ་ཆེན་ཞིག་ན་རེ་ཁྱེད་རེས་མི་རྟོག་པ་ལ་བསྟོད་ར་བྱེད། རེས་སྨད་ར་བྱེད་པ་འདི་ཅི་ཙུག་ཡིན་ཟེར་བ་ལ། འདི་ལ་ཞི་གནས་ཀྱི་བདེ་གསལ་མི་རྟོག་པ་གསུམ་དང་། ལྷག་མཐོང་གི་བདེ་གསལ་མི་རྟོག་པ་གསུམ་ཡོད་པས། དང་པོར་མི་རྟོག་པ་དབུ་མ་དང་རྩ་རླུང་གི་རྟེན་འབྲེལ་ཁ་ཅིག་གིས་རྣམ་པར་རྟོག་པ་འགག་སྟེ། ང་ལ་ཁམས་ན་སློབ་མ་ཨ་ནེ་ཉ་ལྡན་བྱ་བ་མིག་ལོང་བ་ལ་བསྒོམ་པའི་དཔེར་བྱེད་པ་ལ་ལག་པ་འཐེན་དགོས་པ་ཞིག་ཡོད་དེ། ལར་གདམས་ངག་མེད་པའི་སྒོམ་ཁྲིད་འདི་མི་ལེགས་གསུངས། ཡང་ཁམས་ན་ཨ